stanford-oval/wikipedia huggingface dataset:
עיניים (מגזין לילדים)
פינות > מדורים

יש לי חידות: בכל גיליון מתפרסמות שש או חמש חידות בנושא הגיליון שיש להן מימד חזותי מפותח. במדור החידות מופיעים הפתרונות ושמות הילדים שזכו בפרסים בגיליון הקודם.
עיניים שלי: המדור של היועץ של "עיניים". ילדים קוראים שולחים למדור שאלות על בעיות שמטרידות אותם באופן אישי והיועץ, שהוא פסיכולוג, עונה על שאלות הילדים. חלק מן התשובות מתפרסמות בגיליון בשמות בדויים. שאר הילדים מקבלים תשובה אישית מהיועץ. "עיניים שלי" הוא גם מקום שבו מתפרסמות יצירות של הילדים היזומות על ידם: ציורים, סיפורים, שירים או עבודות אחרות. היועצת הקודמת הייתה איריס בוים רונן והיועץ הנוכחי הוא הד"ר נפתלי ישראלי.
הסיפור שאינו נגמר: הסופר עמית ויסברגר כותב התחלה של סיפור בנושא הגיליון והילדים מוזמנים לחבר לו המשך. חמישה המשכים נבחרים ומופיעים בגיליון הבא, שאר ההמשכים מפורסמים באתר 'עיניים'.
הקומיקס שאינו נגמר: זהו מדור המדמה כיתת אמן: האמן מישל קישקה מחבר ומצייר התחלה של סיפור קומיקס בנושא הגיליון הבא והילדים מוזמנים לחבר ולצייר המשך לקומיקס. ההמשכים הנבחרים מפורסמים בגיליון הבא לצד הערות מאת האמן קישקה.
צייר לי ציור: גם מדור זה מדמה כיתת אמן: האמנית טליה קינן מציעה לילדים הוראות לציור בנושא הגיליון הבא. ציורים נבחרים מפורסמים בגיליון הבא לצד הערות האמנית. ציורים שנשלחו ולא פורסמו בגיליון המודפס מתפרסמים באתר "עיניים".
התצלום שלי: גם מדור זה מדמה כיתת אמן: האמן צור קוצר מציע לילדים לצלם תצלום על נושא הגיליון הבא וצילומים שהילדים שולחים מתפרסמים לצד היערותיו. גם כאן תצלומים שלא פורסמו במהדורה המודפסת מפורסמים באתר "עיניים".
חברים חדשים: מדור זה קיים באתר 'עיניים' בלבד. ילדים המעוניינים להתכתב עם ילדים אחרים קוראי "עיניים" נרשמים למדור באתר ומקושרים באופן מאובטח לילדים אחרים שמעוניינים בהתכתבות.
בעיניים עצומות: עשר שאלות שהתשובות עליהן נמצאות בכתבות השונות בגיליון, מעל כל שאלה יש פס צבעוני המרמז באופן חזותי על הכתבה שבה נמצאת התשובה.
שיחה בהרבה עיניים: מדור המתעד מפגש של ילדים עם העורך לשיחה על הנושא של הגיליון הבא. המפגש מתקיים בכל חודש עם קבוצת קוראים אחרת.
פינות > סיפורים קבועים

איש הפנדה: סדרת סיפורי קומיקס שהחלה כבר בגיליון הראשון: עלילות הדמות המצוירת פנד האדום. את פנד יצר ילד (בסיפור) בשם יואב ירדן בנובמבר 1994, על מפית נייר. משפחת ירדן כוללת את: יואב (הבן), נגה (האם), דוד (האב) חלילה (אחותו של פנד, נוצרה בגיליון 78 בנושא 'צהוב'), חבריו של פנד הם: רותי, עודד, תמר ויאיר. את הקומיקס יוצרים: תמיר ראונר (טקסט) ונעם נדב (ציור).
לולו וקופיק: עלילותיהם של לולו ואחיה הצעיר קופיק. העלילות החלו בגיליון 37 בנושא "חג" והמשיכו להופיע גיליונות רבים אחריו. את "לולו וקופיק" כתבה ואיירה רותו מודן.
המכשפה מניירה: סדרת סיפורים שכותבת רונית הד. הגיבורה הראשית בסדרת הסיפורים, שהחלה כבר בגיליון 1 בנושא "נייר", היא מכשפה בשם "מניירה".
משפחת גורגלי: סדרת סיפורים מאת בר חיון. הסדרה העוסקת בחייהם של בני משפחה קצת מוזרה ובכלב שלהם, החלה להתפרסם בגיליון 81 בנושא "מקום" והסתיימה בגיליון 87 בנושא "שחור-לבן".
עלילות ממה צחיקה, התאומים ומיקי הסמור: סדרת סיפורים מאת הסופר עמית ויסברגר שאוירה על ידי דורון זהרי ועומר הופמן (לסירוגין), המספרת על הרפתקאותיהם ומסעם בעולם של התאומים שאול ושאולה, סבתם העשירה ממה צחיקה ומיקי הסמור החכם. הסדרה החלה להתפרסם בגיליון 88 בנושא "קנאה" והסתיימה בגיליון 101 בנושא "רוח", אבל עלילות ממה צחיקה המשיכו להתפרסם.
ג'חנון הגמל המנשנש: סדרת סיפורי קומיקס שכותב ומצייר האמן זאב אנגלמאיר. הסדרה ההומוריסטית החלה בגיליון 108 בנושא 'סיפורי קומיקס'.
ספרים

ספרים אחדים יצאו לאור בעקבות מדורים במגזין:
"המכשפה מניירה" - כל הסיפורים מאת רונית הד על המכשפה מניירה שנכתבו בשנים 1994–2002.
"פנד וחלילה" - כל הסיפורים על פנד האדום שהופיעו בשנים 1994 - 2006, כתב: תמיר ראונר, צייר: נעם נדב.
"חשבתי שאני מכיר את עצמי" - סיפורים מאת עמית ויסברגר שהופיעו ב"עיניים" בין השנים 1999 - 2013.
"בעיניים של תלמה" - רעיונות ליצירה מחומרים זמינים מאת תלמה שולץ שהופיעו ב"עיניים" לאורך השנים.
קרוקודילופוליס

ערך זה עוסק בעיר במצרים העתיקה. אם התכוונתם לעיר בארץ ישראל מהתקופה ההלניסטית, ראו .
| --- | --- |

 מידות
 גובה מעל פני הים:  6 מ' 
 היסטוריה
 תרבויות:  מצרים העתיקה 
 מיקום
 מדינה:  מצרים 
 קואורדינטות:  29°07′00″N 30°45′00″E﻿ / ﻿29.1166°N 30.75°E﻿ / 29.1166; 30.75
  (למפת מצרים מוגדלת) קהיר אלכסנדריה אל-עריש אסואן אסמאעיליה לוקסור שארם א-שייח'  סואץ סיווה ישראל ירדן סודאן ערב הסעודית  ל ו ב  הים התיכון הים האדוםקרוקודילופוליס(למפת מצרים רגילה) קהיר אלכסנדריה אל-עריש אסואן אסמאעיליה לוקסור שארם א-שייח'  סואץ סיווה ישראל ירדן סודאן ערב הסעודית  ל ו ב  הים התיכון הים האדוםקרוקודילופוליס
 
האל סבכ
קרוקודילופוליס הייתה עיר במצרים העתיקה, עיר הבירה של המחוז בה שכנה. העיר שכנה בנווה המדבר פיום (אנ') על גדתו המערבית של נהר הנילוס, בין הנהר לאגם מואריס, הקרוי היום אגם קארון. ימה זו נמצאת מדרום מערב לממפיס.
שמות

שמותיה של העיר השתנו במהלך התקופות, בתחילה נקראה שדייט שמשמעותו אגם, לאחר מכן נקראה קרוקודילופוליס שמשמעותו ביוונית עיר התנין, וזאת בגלל הערצה לאל סבכ שהיה אל התנין. בתקופת בית תלמי שונה שמה לארסינואה על שם אשתו של תלמי השני שטיפח את המקום.
היסטוריה

בתקופת מצרים העתיקה הייתה העיר מרכז לעבודת האל סבכ. העיר סגדה והתפללה לתנין קדוש ששמו היה פטסוחוס, והוא היה התגלמותו של האל סבכ. היה נהוג לקשטו בזהב ואבני חן. התנין חי בתוך מקדש מיוחד אשר נבנה למענו, בתוך המקדש היה משטח של חול, בריכת מים ומזון. עם מותו של התנין, נבחר תנין אחר למלא את מקומו.
פולחן סבכ מיוחס לתקופת הממלכה קדומה לשושלות החמישית והשישית (המאה ה-26 לפנה"ס – המאה ה-23 לפנה"ס. שיא פריחתה של העיר היה בתקופת השושלת השתים עשרה, המאה ה-20 לפנה"ס – המאה ה-18 לפנה"ס. המלך אמנמחת הראשון זיהה את הפוטנציאל של האזור. הוא ייבש את הביצות באמצעות סכר שנבנה באזור אל לחון. פיתוח האזור נמשך בתקופתו של אמנמחת השלישי אשר הקים מערכת השקיה שכללה: תעלות מים, סכרים וסוללות. הפיתוח הפך את האזור לחקלאי. מערכת ההשקיה עבדה על בסיס הזרמת עודפי מים בימי הגאות של הנילוס לאגם מואריס, ובימי השפל זרמו המים לכיוון ההפוך והשקו את השדות. חלק מפיתוח האזור כלל גם את הרחבת מקדש סבכ על ידי אמנמחת הראשון וסנוסר הראשון. סנוסר השני הקים פירמידה. אמנמחת השלישי בנה מבנים רבים נוספים, ביניהם, מקדש נוסף לסובך ואת הפירמידה של חווארה. בתקופת הממלכה החדשה, ירד מעמדה של העיר.
בתקופתו של תלמי השני אשר שלט במצרים במחצית הראשונה של המאה ה-3 לפנה"ס העיר נהנתה מתקופה מחודשת של פריחה. שמה שונה לארסינואה לכבוד אשתו של המלך ארסינואי השנייה אשר הייתה אחותו ואשתו. תלמי השני המשיך בפתוח האזור. האזור היה אתר עלייה לרגל מכל רחבי העולם העתיק. האזור של נוה המדבר פיום היה אחד האזורים הפוריים ביותר במצרים. החקלאות באזור כללה בנוסף לגידול של דגן וירקות גידול של תמרים, תאנים, כרמים, ועוד.
בתקופה הרומית כונה המחוז גנה של מצרים. האזור היה אסם התבואה של המזרח הקרוב.
ארכאולוגיה

הממצאים הארכאולגים כוללים מגוון של פירמידות, בתי קברות ושרידים של לבירינת. הארכאולוג האנגלי פלינדרס פיטרי חפר באתר בשנת 1988. ממצאיו כללו את המקדש של סבכ והורוס, פסלים מתקופת הממלכה התיכונה. התפשטות העיר המודרנית פיום הביאה לבניה על רובו של האתר.
סיינטולוגים עצמאיים

סיינטולוגים עצמאיים (נקרא גם סיינטולוגים חופשיים או סיינטולוגיה עצמאית; באנגלית: Idependent Scientologist או Free Zone) היא קבוצה שפרשה מכנסיית הסיינטולוגיה בהנהגת דייוויד מיסקביג', תוך התמסרות לתורותיו של מייסד הכנסייה ל. רון האברד.
מקימי הקבוצה היו בחלקם מקורבים בעברם להנהלה העולמית של כנסיית הסיינטולוגיה לאחר שהאברד נפטר, אך הם מתנגדים להנהלה הנוכחית של הכנסייה. יש הטוענים, גם חברים בקבוצה, כי מיסקביג' החל להכין את הקרקע להשתלטות על הכנסייה בשנותיו האחרונות של האברד תוך שהוא מבצע "טיהור" של הכנסייה מבעלי עמדה ותיקים אשר עלולים להוות לו למכשול. רבים מהסיינטולוגים אשר עוזבים את הכנסייה, מאמינים בטכנולוגיה ובתורה הסיינטולוגית ולכן מצטרפים לקבוצה העצמאית.
היחסים בין הסיינטולוגים העצמאיים וכנסיית הסיינטולוגיה

הקבוצה העצמאית מעבירה ביקורת, בין היתר, לתופעת ההתנתקות - תופעה שכנסיית הסיינטולוגיה כופה על מאמיניה להתנתק ממי שנחשב כ"אויב" לכנסייה. ולכן היא אסרה על מאמיניה להיות בקשר עם הסיינטולוגים העצמאיים וטוענת שהם פועלים כ"סנאים" - מסלפים את הטכנולוגיה. מאחר שהסימנים המסחריים של סיינטולוגיה, השם "סיינטולוגיה" ושמות אחרים של תהליכים נמצאים תחת זכויות יוצרים לכנסייה, היא מנסה לפעול נגד הקבוצה ולמנוע ממנה להשתמש בסימנים אלו.
בישראל פועלת "עמותת הסיינטולוגים החופשיים בישראל", בניגוד לכנסייה הסיינטולוגית, שפועלת על פי טענתם כגוף טוטליטרי.
ראו גם

ניתוק קשר (סיינטולוגיה)
סיינטולוגיה
המרכז הישראלי לנפגעי כתות
טניס שולחן

.
משחק טניס שולחן כחלק מתחרות
אנג'ליקה רוזיאנו, הישג שיא של שש פעמים ברציפות אלופת העולם ביחידות (1950 – 1955).
הירנו מיו, שחקנית טניס שולחן מיפן
טניס שולחן, ידוע בכינויו פינג פונג, הוא משחק שולחן המשוחק בכדור על ידי שני שחקנים או ארבעה שחקנים (במשחקי זוגות).
המשחק משוחק בעזרת מחבט וכדור על גבי שולחן ייעודי.
מטרת המשחק היא לחבוט בכדור כך שינחת בצדו השני של השולחן, והיריב לא יוכל להחזירו. אך כאשר שחקן חובט בכדור לצד הרחוק והכדור חוזר אל צידו מבלי שהיריב נגע - זו תהיה נקודה לשחקן היריב, נקודה היא ברגע ששחקן שולח את הכדור לאחר שנגע בשולחנו או לא נגע בכלל (למעט בהגשה בו חייב שיגע הכדור בשני צדי המגרש) והשחקן השני לא יכול להחזיר/ שהכדור מתכדרר פעמיים בשולחן/ הכדור יוצא מהשולחן/ פוגע ברשת ולא חוזר אל הצד הנגדי של השולחן.
היסטוריה

טניס השולחן הומצא באנגליה בסוף המאה התשע עשרה. לרוב הוא שוחק בשעות שלאחר ארוחת הערב, בתור בידור. הוא שוחק בתור חיקוי של הטניס המקורי אבל בסביבה ביתית. אביזרי המשחק היו בדרך כלל חפצים ביתיים, שורה של ספרים שימשה כרשת, הכדור היה פקק של בקבוק שמפניה וקופסאות טבק היו המחבטים. בעקבות העלייה בפופולריות המשחק, התפתחה תעשיית אביזרי המשחק וכך עברו למחבטים עשויים קלף.
בשנת 1926 נוסדה הפדרציה הבינלאומית לטניס שולחן (אנ'), על ידי ג'ורג' להמן (גר') היהודי - נשיא איגוד טניס השולחן הגרמני, אייבור מונטגיו היהודי - נשיא איגוד טניס השולחן האנגלי, ג'ורג' רוס, ג'י פי פופ, רולנד יעקובי וזולטאן מצ'לוביץ', שני שחקני טניס שולחן הונגרים-יהודים, זדנק היידושק - נשיא איגוד טניס השולחן הצ'כי, פאול פלוסמן שחקן טניס שולחן אוסטרי-יהודי. הפדרציה ארגנה את אליפות העולם בטניס שולחן הראשונה בלונדון, בדצמבר אותה שנה.
במשך כ-41 שנים שימש אייבור מונטגיו כנשיא הפדרציה הבינלאומית לטניס שולחן.
בין השנים 1926 ל-1957 שחקני טניס שולחן יהודים, מהונגריה, רומניה, אנגליה, צ'כוסלובקיה, פולין, אוסטריה וגרמניה, זכו ב-223 מדליות באליפויות העולם, מהן 170 אישיות ו-53 במסגרת של נבחרות לאומיות, רובן לפני מלחמת העולם השנייה שקטעה את ההישגים של שחקני טניס השולחן היהודים. הגדולים מכולם היו ויקטור ברנה מהונגריה (22 מדליות זהב, מהן 5 אישיות, שיא של כל הזמנים) ואנג'ליקה רוזיאנו מרומניה (17 מדליות זהב, מהן 6 אישיות רצופות, שיא של כל הזמנים).
ב-1971 משחק שנערך בין נבחרת סין לנבחרת ארצות הברית, במסגרת אליפות העולם ביפן, הוביל להתקרבות בין ארצות הברית לסין שאחד מסממניה היה ביקור ניקסון בסין. אזכור לאירוע זה היה גם בסרט פורסט גאמפ.
טניס שולחן במשחקים האולימפיים קיים החל מאולימפיאדת סיאול (1988). כיום המשחק נפוץ מאוד באסיה ובאירופה. רבים מהשחקנים הטובים ביותר כיום מגיעים מסין.
אופי המשחק השתנה במשך השנים. מחבטי הספוג נכנסו לשימוש בשנות החמישים והשישים של המאה העשרים ואיפשרו משחק הגנה והתקפה מגוון הרבה יותר מאשר קודם לכן. אחד השינויים שהתאפשרו בזכות מחבטי הספוג היה חבטות הספין. שינויים בחוקה הביאו אף הם לשינוי באופי המשחק: הגדלת הכדור הביאה לכך שכל נקודה משוחקת זמן רב יותר, אך מצד שני הוחלט על הורדת מספר הנקודות הדרושות לניצחון בכל מערכה.
ציוד וכללי המשחק

טניס שולחן הוא משחק קצבי ומהיר מאוד המצריך מאמץ, כושר גופני, תרגול ממושך ואימונים סדירים על מנת לרכוש מיומנות גבוהה. המשחק משוחק בעזרת כדור קטן וקל מאוד (2.7 גרם), הכדור הוא חלול והוא בעל קוטר של 40 מילימטר (עד אוקטובר 2000, קוטר הכדור היה 38 מ"מ). מידות שולחן המשחק הן: אורך: תשע רגליים (2.74 מטר), רוחב: חמש רגליים (1.525 מטר) וגובהו מעל הקרקע הוא 30 אינץ' (76 סנטימטר). השולחן מחולק באופן שווה לשני חלקים שביניהם מפרידה רשת שגובהה חצי רגל (15.25 סנטימטר).
השחקנים משתמשים במחבט אשר עשוי לרוב מעץ המכוסה גומי משני צדדיו. צידו האחד של המחבט צבוע אדום, והשני שחור.
כל שלב משחק מתחיל בהגשה שמתבצעת על ידי זריקת הכדור באוויר וחבטה בו כך שיפגע תחילה בחצי השולחן הקרוב ולאחר מכן יקפוץ לצידו של היריב. פסילת ההגשה מתבצעת במקרים הבאים:
אי חבטה בכדור
אי קפיצת הכדור בצד של החובט לאחר החבטה
זריקת הכדור באוויר בעת ההגשה לגובה של פחות מ-16 ס"מ
הסתרת הכדור של המגיש מהמקבל באחד משלבי ההגשה
אי פגיעה של הכדור בצד השולחן של היריב לאחר החבטה (בעקבות פגיעה ברשת, חבטה מחוץ לתחומי המגרש וכו')
כל פסילה מקנה ליריב נקודה. על היריב להחזיר את הכדור כך שיקפוץ רק בצד הרחוק ממנו (ולא גם בצד הקרוב כמו בהגשה). מכאן ואילך, שני היריבים צריכים להחזיר את הכדור לצד השולחן הרחוק מהם, ואם לא עשו כן – מוענקת לשחקן השני נקודה. כן מוענקת לשחקן השני נקודה אם נגע הכדור בחלק מגוף השחקן שאינו היד האוחזת במחבט, מן המרפק ומטה, או אם נגע השחקן בשולחן בעת שהמשחק היה פעיל. כדי לנצח משחקון יש לזכות ב-11 נקודות בהפרש שתי נקודות לפחות (לפי הכללים שהיו נהוגים עד לספטמבר 2001, היה צריך לזכות ב-21 נקודות). בדרך כלל משחקים עד ששחקן מגיע לשלוש או ארבע מערכות במשחק (מה שמכונה, בהתאמה, "הטוב מחמש" או "הטוב משבע").
הגשות

לכל אחד מהשחקנים ניתנות שתי חבטות הגשה ברציפות (עד 2001 היו חמש הגשות רצופות לכל אחד).
ישנן כמה סוגי הגשות:
הגשה מסובבת – מטרתה לסובב את זווית ההעפה של הכדור, ולגרום לכך שהכדור יפגע בצדו של היריב ולאחר מכן יטה לאחד מן הצדדים ו"יברח" מהמגרש (תלוי לאן הסיבוב מופנה).
הגשה חתוכה – מטרתה לחתוך את הכדור ולגרום לכדור לרדת בעת שהיריב מנסה להעביר אותו לצדו של היריב (דבר שגורם לכדור להתקל ברשת ולהישאר בצד היריב).
הגשה מהירה – מטרתה היא לבלבל את היריב, וליצור רושם של הגשה חתוכה, ולמעשה לגרום לכדור לנוע מהר לכיוון הצד של היריב.
הגשה שיוצאת מאחד הצדדים – הגשה שמוגשת לצד המגרש כך שליריב יהיה קשה להגיע אליה.
הגשה עילית – הגשה הכוללת בה סיבוב של ספין ומבלבלת את השחקן העתיד לענות לה בכך שפונה למספר כיוונים שונים.
הגשה הפוכה – הגשה הנעשית באופן הפוך עם המחבט, מה שגורם לה להיות צידית או חתוכה לכיוון ההפוך והבלתי צפוי.
בדרך כלל ההגשות האלו נחשבות להגשות הקשות ביותר.
7. כאשר הכדור פוגע ברשת ופוגע בשולחנו של היריב המצב נחשב כ-"לט" (Let) (אנ'), והשחקן שהגיש צריך להגיש הגשה חוזרת.
מטרת ההגשה היא לתת למגיש יתרון בנקודה הזו.
כשמגישים הגשה מסובבת למשל, ליריב קשה יותר לענות על ההגשות, ואז הוא עונה על ההגשה חלש יותר, והמגיש יכול לשנות את כיוון הכדור בחוזקה. השחקנים משתמשים לרוב בהגשה מסובבת.
מכות

ישנן כמה סוגי מכות:
חיתוך (chop) – מכה חתוכה מרובה במענה להגשות של היריב. על מכות אלה מומלץ לענות בספינים או בצ'ופים.
קונטרה – מכות פשוטות. משמשות בתור המכות החזקות ביותר. על מכות אלה מומלץ לענות בקונטרה ובספין ובצ'ופ.
ספין – משיכה. המכה הקשה ביותר לביצוע בטניס שולחן. נחשבת גם למכה המהירה ביותר, וקשה מאוד לענות עליה. במשחקים מקצועיים השחקנים משתמשים לרוב בספין. מומלץ לענות על מכות אלו בבלוק, ספין או בקונטרה.
חסימה (block) – המכה הקלה ביותר, מטרת הבלוק להדוף מכות חזקות ולהחזירן ללא כל סיבוב לצדו של היריב.
פליפ – משיכה. מכה הדומה לספין, אלא שזו נועדה למשוך כדורי צ'ופ קצרים. מומלץ לענות בבלוק או בקונטרה או בספין.
צ'יקיטה – מכה הנועדה להפוך את הסיבוב בקבלה על צ'ופ קצר, חזקה וקשה לעצירה, אך קשה לביצוע.
הנחתה – מכה הזהה לחסימה רק שמופעלת עליה לחיצה (הפעלת כוח והקפדה על מהירות וחוזקה) וכמעת תמיד מחייב לענות בבלוק ללא סיבוב.
סוגי שחקנים

שחקני התקפה: שחקנים שרוב המשחק שלהם בנוי על התקפה בעזרת המכות הבאות: ספין, קונטרה, לחיצה והנחתה.
שחקני הגנה: שחקנים שרוב המשחק שלהם בנוי על הגנה בעזרת המכות הבאות: צ'ופ, חתיכה (צ'ופ ארוך וחזק) וספין סיבוב.
שחקני קוצים: ישנם שחקנים המחזיקים במחבט שחלקו האחד חלק וחלקו השני מחוספס במידות שונות. ולהלן:
קוצי הגנה: קוצים איתם נעשה חיתוך (צ'ופ ארוך וחזק).
קוצי התקפה: קוצים איתם מתקיפים חזק אך ללא סיבוב. מאוד שימושיים בבלוק (עצירת הכדור).
קוצי מעבר/ביניים: קוצי דחיפה שנועדו לעצור את כוח הסיבוב הבא ולהוריד את הכדור על מנת להקשות על השחקן הנגדי.
אליפות העולם בטניס שולחן

אליפות העולם בטניס שולחן היא תחרות טניס שולחן החשובה ביותר בעולם. לראשונה נערך האירוע בשנת 1926 בלונדון, בריטניה. משנת 1928–1957 נערך האירוע בכל שנה למעט בתקופת מלחמת העולם השנייה (האליפות חודשה בשנת 1947) ומשנת 1957 האליפות נערכת בכל שנתיים. משנת 2000 נערכת אליפות נפרדת לקבוצות בכל שנתיים, בשנה שבה לא נערכת אליפות אישית וזוגות.
באליפויות העולם הראשונות, לפני מלחמת העולם השנייה, שלטו נבחרת הגברים של הונגריה עם 9 תארים ונבחרת הנשים של צ'כוסלובקיה עם 3 תארים. לאחר המלחמה שלטה נבחרת הגברים של צ'כוסלובקיה עם 4 תארים ונבחרת הנשים של רומניה עם 5 תארים. בשנות ה-60 החלה שליטה של נבחרת הגברים והנשים של יפן שזכתה ב-12 תארים. משנות ה-70 החלה שליטה מוחלטת של נבחרות הנשים והגברים מסין שזכו ב-40 תארים. לתקופה קצרה בשנות ה-90 זכתה נבחרת הגברים של שוודיה ב-4 תארים.
טניס שולחן במשחקים האולימפיים

טניס שולחן הוא ענף במשחקים האולימפיים מאז אולימפיאדת סיאול (1988). לאורך השנים זכו טניסאי שולחן ונבחרות מ-12 מדינות במדליות אולימפיות. הענף נשלט באופן מובהק על ידי סין. מתוך 32 מדליות הזהב שחולקו עד אולימפיאדת ריו דה ז'ניירו (2016), זכו טניסאי השולחן הסינים ב-28.
טניס שולחן בישראל

רוב אגודות טניס השולחן הפועלות בישראל מרכזות ספורטאים חובבים. מדי שנה מקיים "איגוד טניס השולחן בישראל" את אליפות ישראל, בה לוקחים חלק כל שחקני הענף הפעילים, מילדים ועד בוגרים.
איריס שטיין זכתה 10 פעמים בתואר אלופת ישראל ליחידות, יותר מכל שחקנית אחרת, לפני מרינה קרבצ'נקו שזכתה 9 פעמים בתואר אלופת ישראל ליחידות.
יוסי בוגן זכה 8 פעמים בתואר אלוף ישראל ליחידים, יותר מכל שחקן אחר, לפני יוסף ישועה ודרור פולק שזכו כל אחד 7 פעמים בתואר אלוף ישראל ליחידים.
הערות שוליים

1 2 3  '"`UNIQ--templatestyles-00000000-QINU`"'Pięta, Wiesław; Pięta, Aleksandra (25 דצמ' 2011). "Czech and Polish Table Tennis Players of Jewish Origin in International Competition (1926-1957)". Physical Culture and Sport. Studies and Research (באנגלית). Walter de Gruyter GmbH. 53 (1): 65–75. doi:10.2478/v10141-011-0023-7. ISSN 1899-4849. {{cite journal}}:  (עזרה)
| ענפי ספורט אולימפיים |
| --- | --- | --- |
| משחקי הקיץ | משחקי הקיץ |  |
| אופניים | אופני BMX • אופני BMX בסגנון חופשי • אופני הרים • אופני כביש • אופני מסלול |  |
| משחקי כדור | בדמינטון • גולף • הוקי שדה • טניס • טניס שולחן • כדורגל • כדוריד • כדורמים • כדורסל • כדורסל 3x3 • כדורעף • כדורעף חופים • רוגבי שביעיות |  |
| ספורט גופני | אתלטיקה • ברייקינג • הרמת משקולות • טיפוס • טריאתלון • ירי תחרותי • סקייטבורדינג • סיף • קרב חמש מודרני • קשתות |  |
| התעמלות | התעמלות אמנותית • התעמלות מכשירים • טרמפולינה |  |
| ספורט ימי | גלישת גלים • חתירה • קאנו/קיאק • שיט |  |
| ענפי קרב | אגרוף • ג'ודו • היאבקות (סגנון חופשי, סגנון יווני רומי) • טאקוונדו |  |
| רכיבה | איוונטינג • רכיבה אמנותית • קפיצות ראווה |  |
| שחייה | קפיצה למים • שחייה תחרותית • שחייה צורנית • שחייה במים פתוחים |  |
| משחקי החורף | משחקי החורף |  |
| ענפי קרח | הוקי קרח • קרלינג |  |
| סקי | ביאתלון • גלישת שלג • סקי אלפיני • סקי בסגנון חופשי • סקי למרחקים • סקי נורדי משולב • קפיצות סקי |  |
| מזחלות | בובסלי • סקלטון • לוז' |  |
| החלקה על הקרח | החלקה אמנותית • החלקה מהירה • החלקה מהירה במסלול קצר |  |
| ענפי עבר במשחקי הקיץ | ענפי עבר במשחקי הקיץ |  |
| ענפי עבר | בייסבול • כדור בסקי • כדור כף יד • כדור מחבט • לקרוס • מרוץ סירות מנוע • משיכת חבל  • סופטבול • פולו • קרוקט • קרוקט אמריקאי • קראטה • קריקט |  |
| --- | --- |
בקרת זהויות :  NLI: 987007555927005171  BNE: XX528356  BnF: cb11933137t (data)  GND: 4060230-8  LCCN: sh85131803  NARA: 10648524  NDL: 00572621  NKC: ph126116 
ילדים משחקים טניס שולחן על שולחן בגן משחקים (גרמניה, 1976)
יונה יהב

יהב בכנס ויקימניה 2011
יונה יהב (נולד ב-19 ביוני 1944) הוא ראש עיריית חיפה. כיהן כראש עיריית חיפה גם בשנים 2003–2018, וכחבר הכנסת מטעם מפלגת העבודה בכנסת ה-14.
ביוגרפיה

יונה יהב נולד בשכונת הדר בחיפה, כבן יחיד להורים פרד ואתל פיפרברג יוצאי גרמניה ופולין. קדם לו אח שנפטר בגיל 6 מסרטן הדם שנה טרם לידתו. אמו נפטרה כשהיה בן 21, ומאביו התייתם כשש שנים אחר כך, ויהב נותר ללא אף קרוב משפחה מדרגה ראשונה. הוריו מרקע דתי.
את שנות בית הספר עשה יונה יהב בבית הספר היסודי ליאו-בק ובתיכון חוגים. בצבא שירת במשטרה הצבאית, בעיקר בבסיס ההדרכה של החיל. את השירות בצה"ל סיים בדרגת סגן-אלוף.
יהב הוא בוגר במשפטים מהאוניברסיטה העברית בירושלים.
בתקופת היותו סטודנט, נבחר ליו"ר התאחדות הסטודנטים בישראל באפריל 1969. פעיל העלייה יאשה קזקוב שכנע את יהב שמדיניות ממשלת ישראל, לבצע פעילות חשאית למען יציאת מסורבי העלייה מברית המועצות, שגויה, ורק מאבק גלוי בגיבוי תקשורתי יסייע לפתיחת שערי ברית המועצות ליהודים. יהב החליט לגייס את הקמפוסים למאבק נגד הצנזורה ובעד העלייה וראיין את קזקוב לעיתון האוניברסיטה. הצנזורה פסלה את הראיונות ולכן החליטו יהב ואנשיו להדפיס בעמודו הראשון כתם שחור עם חותמת הפסילה של הצנזורה, דבר שהביא להגברת העניין במאבקם ולארגון הפגנות בקמפוסים. כתוצאה מכך מנהלי "נתיב" איימו על יהב שיודח מתפקידו ואף ייאסר.
במאי 1970 מונה למזכיר ההתאחדות העולמית של הסטודנטים היהודים, שהמטה שלה היה באותה עת בלונדון.
בסוף 1973 מונה לדוברו ועוזרו של ראש עיריית ירושלים טדי קולק ולאחר מכן מנכ"ל העמותה לפיתוח התיירות בחיפה, יועץ שר התחבורה גד יעקבי. יהב התמודד לראשונה בבחירות לרשויות המקומיות בישראל ב-1978 ברשימת המערך ונבחר כחבר מועצה. יהב החזיק בתיק התרבות ויזם את פתיחת בתי הקולנוע בחיפה בשבת. בשנים 1993–1995 היה סגנו של ראש העירייה עמרם מצנע.
במשך שנים רבות עבד כעורך דין עצמאי בחיפה. בשנת 2000 נעשה שותפו של עו"ד יהודה רוה. לאחר שנתיים של פעילות, משרדו מוזג למשרדו של רוה. במסגרת פעילותם המשותפת, ייצגו גופים שונים בקידום עניינם בוועדות החקיקה בכנסת. כמו כן, היה חבר במספר דירקטוריונים ציבוריים, בהם יו"ר תיאטרון חיפה, חברת "תעשיות אלקטרוכימיות" וחברת "מ.ג.ן - משאבי גז ונפט", חבר הוועד המנהל של רשות השידור ויו"ר "החברה הכלכלית לחיפה".
חבר הכנסת

בשנת 1996 התמודד בבחירות המקדימות במפלגת העבודה לקראת הבחירות לכנסת הארבע עשרה, במסגרת המקום המשוריין למחוז חיפה. לאחר קרב צמוד מול חבר הכנסת יוסי כץ, הגיע יהב למקום השני עם 5,038 קולות וכתוצאה מכך שובץ במקום ה-32 ברשימת העבודה לכנסת ה-14. הוא נבחר לכהן כחבר הכנסת בכנסת ה-14 בשנים 1996–1999. בתקופה זאת שימש כחבר בוועדת החוקה וכיושב ראש ועדת המשנה לבנקאות של ועדת הכספים.
כחבר הכנסת יזם יהב שלושה תיקוני חקיקה וחוק אחד שהתקבלו לספר החוקים. ביניהם, תיקון חוק השמות, לפיו בן של חייל שנספה יוכל להמשיך לשאת את שם משפחתו של אביו לצד שם משפחתו המאמצת. בהצעת חוק זו ציין יהב כי "על פי המצב החוקי הקיים כיום, יתום צה"ל המאומץ מקבל זהות חדשה העומדת בסתירה למעמדו כיתום צה"ל, לערכים ולנורמות המקובלות במדינה שמטרתם לזכור ולהזכיר את חללי מערכות ישראל". הצעת חוק זו באה בעקבות נישואיו לרבקה, אלמנתו של סגן יהודה מונהייט, ואימוץ בנה של רבקה, אורן.
ההצעות נוספות שיזם והתקבלו היו: חקיקת חוק הקולנוע,לעידוד וקידום הפקת סרטים ישראלים ושיווקם בעולם. תיקון לחוק רשות השידור ולחוק הרשות השנייה לטלוויזיה ורדיו, המחייב את תחנות הרדיו בישראל להקציב מחצית מזמן שידורי הזמר לזמר עברי, על מנת "לעודד יצירה מקומית בתחום הזמר". תיקון פקודת השותפויות.
בתחילת שנת 2006 עבר למפלגת קדימה. בבחירות לכנסת השבע עשרה מוקם יהב במקום ה-118 ובבחירות לכנסת השמונה עשרה במקום ה-117 הסמליים ברשימת "קדימה" לכנסת. בחודש יולי 2009 נבחר יהב לכהן כסגן יושב-ראש מועצת המפלגה.
בבחירות לכנסת העשרים היה ראש מטה הבחירות של כולנו באזור הצפון.
בדצמבר 2020 פורסם בתקשורת כי יהב צפוי להנהיג את מפלגת "שחר - מפלגה של כולם" שהייתה צפויה להיות מפלגה ערבית-יהודית. עם זאת המפלגה פרשה לפני הבחירות לכנסת ה-24.
ראש עיריית חיפה

ב-2003 נבחר לכהן כראש העיר חיפה מטעם מפלגת שינוי ומפלגת הירוקים בחיפה, והיה לראש העיר הראשון בחיפה מאז קום המדינה שלא נבחר מטעם מפא"י או ממשיכתה, מפלגת העבודה הישראלית, ושנולד בחיפה. עם זאת מועמדת מפלגת העבודה עליזה שנהר פרשה לאחר שהובטח לה תפקיד סגנית, וראש העירייה הקודם עמרם מצנע גם תמך בו במרוץ.
ב-2008 נבחר לכהונה שנייה, לאחר מאבק צמוד מול ניצב (בדימוס) יעקב בורובסקי.
ב-2013 נבחר לכהונה שלישית, עם 49% מהקולות מול יריבו העיקרי ניצב (בדימוס) יעקב בורובסקי, שקיבל 29.6%.
ב-2018 הפסיד בבחירות לרשויות המקומיות לעינת קליש-רותם לאחר שזכה לכ-37% מהקולות לעומת 56% של קליש-רותם. הוא סיים את תפקידו כראש העיר חיפה ב-19 בנובמבר 2018. אף שנבחר כחבר מועצה, החליט יהב בינואר 2019 לפרוש ממועצת העיר.
בבחירות המקומיות בפברואר 2024, התמודד פעם נוספת. בסיבוב הראשון של הבחירות זכה ב-36.3% מהקולות, ועלה לסיבוב השני מול דוד עציוני שזכה ב-21.9% מהקולות. ראש העיר המכהנת, עינת קליש-רותם זכתה ב-4.5% מהקולות בלבד. בסיבוב הבחירות השני לראשות העיר חיפה, ניצח יהב את עציוני ובכך חזר לכהן כראש עיריית חיפה.
ראש עיריית חיפה > בנייה ופיתוח

במהלך כהונתו של יהב כראש עיר נבנו מספר שכונות חדשות בחיפה, ביניהן נאות פרס, שנקראה על שם נשיא המדינה התשיעי, שמעון פרס, בה נבנו כ-1,400 יחידות דיור. ביוני 2018, אושרה תוכנית להרחבת השכונה כ-5,000 יחידות דיור, לכ-20,000 תושבים. בנוסף, בתקופת כהונתו החלה בנייתה של שכונת רמות זמר, תוכננה בנייתן של שלוש שכונות נוספות ואושרה תוכנית מתאר חדשה לעיר.
ראש עיריית חיפה > חינוך

יהב יזם את הקמת "קמפוס הנמל" תוך שיפוץ של העיר התחתית. קמפוס הנמל כולל כיום שבעה מוסדות לימודים אקדמיים, בהם לומדים כ-11,000 סטודנטים. יהב הקים בתי ספר חדשים וקידם תוכניות למידה חדשניות בבתי ספר בעיר.
כמו כן, הוקמו ונפתחו בסקטור הערבי בית ספר לאומנויות, "חיוואר", וחטיבה עליונה לבית הספר אלכרמה. בנוסף הוקם פרויקט "מובילות לטכניון" - תוכנית שמטרתה קידום תלמידות ללימודי מדעים וטכנולוגיה בטכניון ובהמשך שילובן במקצועות ההייטק וההנדסה. נכון להיום משתתפות בתוכנית כ-800 תלמידות. יתר על כן, בתקופת כהונתו של יהב יושמה מדיניות של מניעת הנשרה של תלמידים מתקשים בבתי הספר. עקב מדיניות זו ירד אחוז ההנשרה מ-40% לכ-0.8%.
בתקופת כהונתו של יהב נפתחו בחיפה שני סניפים של תנועת הנוער "כנפיים של קרמבו", תנועת נוער המשלבת ילדים עם ובלי צרכים מיוחדים. יהב אישר את פתיחת הסניף הראשון ב-2013 ובהמשך גם את פתיחת הסניף השני בקריית חיים בשנת 2017. בנוסף, שופצו כל מבני תנועות הנוער בעיר.